Ma yella nuɣal-d ɣer tmacahut taqbaylit ad d-naf d akken send tasut tis seɛṭac ulac acu yuran deg-s, almi d asmi i d-rran lwelha-nsen imnadiyen iṛumiyen, jerrden tsekla taqbaylit i yellan d timawit. Gar wid iǧerrden timucuha ad naf Savignac, Mouliera ( Légende et contes merveilleux de la Grande Kabylie), C.L.Dujardin, R. Basset (Contes populaires Berbère.), d wiyyaḍ. Ma d wid iɛerḍen ad as-fken udem amaynut i tsekla tamaziɣt ad d-naf wid d-yeffɣen seg uɣerbaz aṛumi, amedya; Belɛid At Ɛli, imi netta yeɛreḍ ad as-yefk udem d amaynut i tmucuha i yura, ur tent-yeǧǧi ara kan akken.